Virallinen lehti nro C 014 , 19/01/1998 s. 0206



B4-1038, 1057, 1064, 1074 ja 1089/97 Päätöslauselma Kroatiasta Euroopan parlamentti, joka - ottaa huomioon aikaisemmat Kroatian ja entisen Jugoslavian tilannetta koskevat päätöslauselmansa, mietintönsä ja suosituksensa, A. katsoo, että Kroatia on Euroopan ihmisoikeusyleissopimuksen sekä kansalaisoikeuksia ja poliittisia oikeuksia koskevan kansainvälisen sopimuksen osapuoli, B. katsoo, että nämä kansainväliset sopimukset velvoittavat Kroatian hallituksen suojelemaan oikeutta sananvapauteen ja kokoontumisvapauteen, C. katsoo, että vapaus muodostaa hallituksesta riippumattomia järjestöjä ja riippumattomia tiedotusvälineitä sekä harjoittaa niiden toimintaa ja osallistua siihen ilman hallituksen kohtuutonta asiaan puuttumista on kiinteä osa näiden kansainvälisten sopimusten suojelemia oikeuksia, D. katsoo, että Kroatia on ETYJ:n jäsenvaltio, ja sen välineisiin kuuluu edellä tarkoitettujen sopimusten kaltaisia perusvapauksien suojakeinoja, E. katsoo, että Kroatian hallitus on säätänyt vuonna 1997 uuden yhdistyslain, joka sallii hallitukselle laajan vaikutusvallan hallituksesta riippumattomien järjestöjen toiminnan suhteen, F. katsoo, että Kroatian hallitus on jättänyt parlamentille humanitaarisia järjestöjä ja humanitaarista apua koskevan lakiehdotuksen, joka saattaa lisätä hallituksen valvontaa monien humanitaarisia asioita, pakolaisasioita ja ihmisoikeuksia käsittelevien ryhmien toiminnan suhteen, G. panee huolestuneena merkille, että Kroatian hallitus on jatkanut monia Kroatiassa toimivia itsenäisiä hallituksesta riippumattomia järjestöjä ja tiedotusvälineitä koskevia taloudellisia tutkimuksia ja rikostutkimuksia sekä niiden henkilöstöön kohdistuvia syytetoimia, joiden kohteena ovat erityisesti Kroatian Helsinki-komitea (Kroatian suurin ihmisoikeusjärjestö), Feral Tribune (poliittinen viikkolehti) ja Open Society Institute of Croatia (suurin Kroatiassa toimiva säätiö), H. katsoo, että 21. marraskuuta 1997 kahdelle Open Society Institute of Croatia - säätiön toimihenkilölle annettiin yhden vuoden ehdollinen vankeustuomio ja kolme vuotta ehdonalaista, ja että 4. joulukuuta 1997 jatkettiin kuulemisia Open Society Institute of Croatia -säätiön henkilökunnan jäseniä ja sen toiminnasta hyötyviä vastaan nostettujen syytteiden osalta, I. katsoo, että Kroatian hallitus nosti 4. joulukuuta 1997 kunnianloukkausjutun Globus-viikkolehteä vastaan; katsoo että Feral Tribunea vastaan käynnistetyn oikeudenkäynnin on määrä jatkua joulukuussa 1997, J. katsoo, että Euroopan neuvosto toi lokakuussa 1997 uudelleen julki huolestuneisuutensa siitä, että valtio edelleen valvoo tiedotusvälineitä ja ahdistelee riippumattomia tiedotusvälineitä Kroatiassa; 1. Tuomitsee Kroatian viranomaisten oikeudellisten ja muiden keinojen avulla toteuttamat hyökkäykset itsenäisiä hallituksesta riippumattomia järjestöjä ja tiedotusvälineitä ja niiden henkilökuntaa vastaan Kroatiassa; 2. Kehottaa Kroatian hallitusta ja parlamenttia lopettamaan kokoontumisvapauden rajoittamisen ja tarkistamaan yhdistyksiä koskevaa lakia sekä muita kansalaisyhteiskuntaa perusteettomasti rajoittavia lakeja, siten, että ne noudattavat kansainvälisiä ihmisoikeusstandardeja ja kansainvälistä ihmisoikeuskäytäntöä; 3. Kehottaa Kroatian viranomaisia takaamaan vapaiden ja riippumattomien tiedotusvälineiden olemassaolon ja pyytää jälleen Kroatian hallitusta kumoamaan sen vuonna 1996 hyväksymät rikoslain muutokset; 4. Kehottaa neuvostoa ja komissiota avustamaan riippumattoman lehdistön ja hallituksesta riippumattoman sektorin vahvistamista Kroatiassa ja tukemaan täysin demokraattista järjestelmää maassa Phare-ohjelmaan perustuvien demokratiaohjelmien avulla; 5. Kehottaa puhemiestään välittämään tämän päätöslauselman neuvostolle, komissiolle, Euroopan neuvostolle, ETYJ:lle sekä Kroatian hallitukselle ja parlamentille.